Foto: Zračna luka Osijek/Facebook

PRIJE samo par sati krenula je prodaja karata za izvanrednu charter liniju Zagreb-Osijek-Dublin-Osijek-Zagreb, a kako su nam kazali iz agencije u Osijeku koja je zadužena za prodaju karata već imaju više desetaka rezervacija, od čega ih je otprilike pola za let iz Zagreba, a pola za let iz Osijeka.



Kako je objavljeno na stranicama Zračne luke Osijek, datumi polaska su 23. prosinca 2016. i 2. siječnja 2017., a cijene su 1300 kn iz Osijeka te 1400 kn iz Zagreba za Dublin i obratno te 2500 i 2600 kuna za povratne karte za navedene destinacije. Let iz Osijeka za Dublin traje oko tri sata.



Cijena uključuje sve zrakoplovne pristojbe, naknadu za izdavanje karte, standardni OU catering, predanu prtljagu do 23 kilograma te ručnu prtljagu do 8 kilograma.



Podsjetimo, Osječani će najverojatnije od proljeća iduće godine dobiti mogućnost izravnog leta za Dublin i nazad, a zasad su uvedena samo dva navedena leta za vrijeme blagdana.



Naime, direktor Zračne luke Osijek, Domagoj Marinić najavio je kako će se tim letovima testirati popunjenost i zainteresiranost jer od ožujka iduće godine planiraju uvesti redovne linije koje će povezivati Osijek i Dublin.



Na pitanje je li ova odluka rezultat medijskog odjeka internet peticije za povezivanjem dva grada, Marinić je za lokalni portal osijek031.com kazao kako ZLO ne može zanemariti veliki potencijal koji linija Osijek-Dublin predstavlja. Naime, iako su u ZLO-u donedavno bili skeptični prema isplativosti ove linije, sve veći broj ljudi koji se (nažalost) iseljava iz Osijeka ukazuje da postoji potreba i potražnja za njom. K tomu, dodao je Marinić, ne odlaze u Irsku samo ljudi iz Osijeka već iz cijele Slavonije, kao iz dijelova Srbije i Mađarske, tako da su svi ti ljudi potencijalni korisnici nove zračne linije.

